《次韵子瞻寄贺生日》
宋代·苏辙

弟兄本三人，怀抱丧其一。
颀然仲与叔，耆老天所骘。
师心每独往，可否辄自必。
折足非所恨，所恨覆鼎实。
上赖吾君仁，议止海滨黜。
凄酸念母氏，此恨何时毕。
平生贤孟博，苟生不谓吉。
归心天若许，定卜老泉室。
凄凉百年後，事付何人笔。
于今兄独知，言之泣生日。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。